b'\n_START_ARTICLE_\nTGV\n_START_PARAGRAPH_\nTGV (kratica za Train \xc3\xa0 Grande Vitesse) je francoski sistem hitrih vlakov, ki ga upravljata koncern Alstom in francosko javno podjetje SNCF._NEWLINE_Prva \xc5\xbeelezni\xc5\xa1ka proga, po kateri je vozil TGV, je bila proga Pariz - Lyon. Prvi vlak je za\xc4\x8del voziti med tema mestoma leta 1981, danes pa je mre\xc5\xbea teh hitrih vlakov raz\xc5\xa1irjena po celi Franciji in celo v nekatere sosednje dr\xc5\xbeave. TGV \xc5\xa1e danes (2008) dr\xc5\xbei hitrostni rekord med vlaki s kolesi ter se pona\xc5\xa1a z najve\xc4\x8djo povpre\xc4\x8dno hitrostjo med potni\xc5\xa1kimi vlaki. Na rednih progah potujejo vlaki s hitrostjo do 320 km/h.\n_START_SECTION_\nHitrostni rekordi\n_START_PARAGRAPH_\nV sklopu raziskav podjetja SNCF z namenom preizku\xc5\xa1anja meja hitre \xc5\xbeeleznice dr\xc5\xbei TGV serijo hitrostnih rekordov za klasi\xc4\x8dne vlake. Hitrostne teste izvajajo po navadi s posebej prilagojeno kompozicijo - kraj\xc5\xa1im vlakom z ve\xc4\x8djimi kolesi, ki je v celoti predelan v laboratorij za fizikalne meritve. Pred tem seveda dodobra pregledajo celotno progo, po kateri bo vozil vlak. Absolutni hitrostni rekord \xc5\xa1e vedno pripada japonskemu vlaku maglev, ki lebdi nad magnetno tra\xc4\x8dnico, dosegel pa je 581 km/h.\n_START_SECTION_\n1981\n_START_PARAGRAPH_\n26. februarja 1981 so v sklopu operacije TGV 100 s ciljno hitrostjo 100 m/s dosegli hitrost 380 km/h.\n_START_SECTION_\n1990\n_START_PARAGRAPH_\nRezultat operacij TGV 117 in TGV 140, katerih \xc5\xa1tevilki se ponovno nana\xc5\xa1ata na hitrost v m/s, je bil nov hitrostni rekord, postavljen 18. maja. Zna\xc5\xa1al je 515,3 km/h.\n_START_SECTION_\n2007\n_START_PARAGRAPH_\nOperacija V150 (150 se seveda nana\xc5\xa1a na hitrost) je bilo ime za serijo hitrostnih preizku\xc5\xa1enj nove proge LGV Est (francosko za vzhod), ki bo povezovala Pariz in Strasbourg. Neuradni rekord 554,3 km/h je bil najprej postavljen 13. februarja 2007 blizu vasi Passavant-en-Argonne. Kasneje, 3. aprila, so s skraj\xc5\xa1ano kompozicijo V150 dosegli tudi uradni rekord, ki sedaj zna\xc5\xa1a 574,8 km/h. To je \xc5\xbee zelo blizu absolutnemu rekordu za vlake, 580 km/h.'